Trin, Trin, daqqet il-qanpiena tar-rajjes mimli ħeġġa u kif semagħha s-segretarju mar jiġri qisu vleġġa. Trin, Trin fil-pront reġgħet daqqet "Min jaf x'reġa' naqsu, dal-fitt li m'għandux sabar?" instemgħu xi wħud jistaqsu. Trin, Trin għafasha għat-tielet darba u meta ra li kulħadda baqa' fejn kien ħareġ jisbel u jindanna jaħlef li jagħmilhom terrapien. Trin, Trin, u reġa'għafasha u did-darba ma daqqet xejn "Sgur" qal bejnu u bejn ruħu "xi ħadd qed jilgħab mal- main ". Trin, Trin, daqq il-qniepen kollha biex jara liema qed idoqqu u daqqet biss ta' l-assistent li weħel bla ma kien ħaqqu. Trin, Trin, "irridhom idoqqu!" ordnalu b'leħen sod, "Ara min hu li qed jitmejjel, jien ma rrid xejn jimxi bil-mod". Trin, Trin, did-darba l-assistent għafas il-qanpiena tiegħu u sejjaħ lit-tlieta l-oħra li kienu kollha Ej Ow. Trin, Trin dawn daqqu l-qniepen ħalli jaraw jaħdmux u kif bdew idoqquhom min ma semagħhomx ried ikun trux. Trin, Trin mela ndoqqu glorja għaliex għandna qniepen tajbin, fuq ir-rubini ser jimxi x-xogħol u kollox isir fil-ħin.